## Rješenje o odobrenju objavljivanja ponude za preuzimanje javnog dioničkog društva INKER d.d. Zaprešić

### NN 64/2006 (7.6.2006.), Rješenje o odobrenju objavljivanja ponude za preuzimanje javnog dioničkog društva INKER d.d. Zaprešić

# HRVATSKA AGENCIJA ZA NADZOR FINANCIJSKIH USLUGA

**1558**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva društva ROCA SANITARIO S.A., Avenida
Diagonal 513, Barcelona, Španjolska, zastupanog po opunomoćeniku, Mariju
Markoviću, odvjetniku iz Zagreba, Nova ves 48, za odobrenje objavljivanja ponude
za preuzimanje javnog dioničkog društva INKER d.d., Zaprešić, Industrijska 1, na
sjednici održanoj 2. lipnja 2006. godine, donijela je

## RJEŠENJE

1. Društvu ROCA SANITARIO S.A., Avenida Diagonal 513, Barcelona, Španjolska,
odobrava se objavljivanje ponude za preuzimanje javnog dioničkog društva INKER
d.d., Zaprešić, Industrijska 1.
2. Ovo Rješenje objavit će se u »Narodnim novinama«.

```
Obrazloženje
```

I/ Društvo ROCA SANITARIO S.A., Avenida Diagonal 513, Barcelona, Španjolska
(dalje u tekstu: Ponuditelj), zastupano po opunomoćeniku, Mariju Markoviću,
odvjetniku iz Zagreba, Nova ves 48, podnijelo je Hrvatskoj agenciji za nadzor
financijskih usluga (dalje u tekstu: Agencija), dana 23. svibnja 2006. godine,
temeljem odredbe članka 13. stavak 1. Zakona o preuzimanju dioničkih društava
(dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva INKER d.d., Zaprešić, Industrijska 1 (dalje u
tekstu: Izdavatelj) ponudu i isprave iz članka 12. stavak 2. Zakona.
Agencija je 25. svibnja 2006. godine, od Ponuditelja zatražila uplatu
administrativne pristojbe i naknade na podneseni zahtjev, sukladno odredbi
članka 4. stavak 1. točka 1. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« broj 45/06).
II/ Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 145.188.600,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2006. godine, imao
više od 100 dioničara.
III/ Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja dana 8. svibnja 2006. godine,
stjecanjem 1.409.277 dionica, odnosno 97,06% učešća u temeljnom kapitalu
Izdavatelja, što daje 97,06% od ukupnog broja glasova koje daju dionice
Izdavatelja s pravom glasa, temeljem Ugovora o kupnji i prijenosu dionica,
sklopljenog dana 8. svibnja 2006. godine, između Ponuditelja, kao kupca i
društva CENTRAL MARITIME HOLDINGS LIMITED, Sir Augustus Bartolo Street, Ta’Xbiex,
Malta, kao prodavatelja, a nakon kojeg stjecanja Ponuditelj raspolaže sa
1.409.277 dionica, odnosno 97,06% učešća u temeljnom kapitalu Izdavatelja, što
daje 97,06% od ukupnog broja glasova koje daju dionice Izdavatelja s pravom
glasa.
IV/ Cijena po kojoj Ponuditelj nudi otkup dionica u ponudi za preuzimanje iznosi
103,76 kuna po dionici. Prema podacima dostupnima Agenciji i dokumentaciji
priloženoj uz predmetni Zahtjev, najviša cijena po kojoj je Ponuditelj stjecao
dionice Izdavatelja s pravom glasa u razdoblju od jedne godine prije dana
objavljivanja ponude za preuzimanje odgovara ponuđenoj cijeni. Prema podacima
Zagrebačke burze d.d., Zagreb i Varaždinske burze d.d., Varaždin dostavljenih na
zahtjev Agencije (u predmetu: klasa: 450-08/06-13/56), na Zagrebačkoj burzi
d.d., Zagreb, u zadnja tri mjeseca prije nastanka obveze objavljivanja ponude za
preuzimanje nije bilo transakcija dionicama Izdavatelja niti kroz trgovinski
sustav niti putem dražbi, dok je prosječna cijena ostvarena na Varaždinskoj
burzi d.d., Varaždin u zadnja tri mjeseca prije nastanka obveze objavljivanja
ponude za preuzimanje niža od ponuđene, te je utvrđeno da je cijena izražena u
ponudi za preuzimanje u iznosu od 103,76 kuna po dionici, utvrđena u skladu s
odredbom članka 15. stavci 3.-6. Zakona.
V/ Ponuditelj raspolaže sa 1.409.277 redovnih dionica Izdavatelja, a temeljni
kapital Izdavatelja podijeljen je na 1.451.886 redovnih dionica, svaka u
nominalnom iznosu od 100,00 kuna. Novčana sredstva potrebno je osigurati
sukladno odredbi članka 9. stavka 1. Zakona, za plaćanje preostalih 42.609
dionica Izdavatelja s pravom glasa, u iznosu od najmanje 4.421.109,84 kune.
Uvidom u Bankovnu garanciju broj 0604 - 0 - 03001 koju je 19. svibnja 2006.
godine u korist svih dioničara Izdavatelja izdala Zagrebačka banka d.d., Sektor
tržišta kapitala i velikih sustava, Zagreb, Savska 60, s rokom važenja do 31.
kolovoza 2006. godine, utvrđeno je da je Ponuditelj osigurao sredstva u iznosu
od 4.453.660,00 kuna.
VI/ Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 1. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga.
VII/ Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/20
Urbroj: 326-101/06-7
Zagreb, 2. lipnja 2006.

Predsjednik Uprave
**Ante Samodol,** v. r.

Rješenje, NN 64/2006-1558
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)